## Odluka Ustavnog suda Republike Hrvatske broj U-IV-1022/1994. od 15. ožujka 1995

### NN 20/1995 (24.3.1995.), Odluka Ustavnog suda Republike Hrvatske broj U-IV-1022/1994. od 15. ožujka 1995

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda i suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković,
mr. Hrvoje Momčinović, Ivan Marijan Severinac i Mladen Žuvela,
odlučujući o prijedlogu Gradskog sekretarijata za graditeljstvo,
komunalne i stambene poslove, promet i veze, Odjel za upravno pravne poslove,
Područni ured Trešnjevka za rješavanje sukoba stvarne nadležnosti,
na sjednici održanoj dana 15. ožujka 1995. godine, donio je

## Odluku

1. Za odlučivanje o zahtjevu za utvrđivanje da je nagodba
izmedu Zlatka Gorupa i Silvije Gorup Pavletić i Općine Trešnjevka
zaključena pred Komitetom za prostorno uređenje, komunalne i
stambene poslove, Odsjek za imovinsko-pravne i stambene poslove Općine
Trešnjevka pod brojem UP/I-05/3-5548/7-1983 od 21. ožujka 1986. godine
opstojna, pravno valjana i izvršiva, nadležan je Općinski sud u Zagrebu.

2. Ova odluka objavit će se u "Narodnim novinama".

Obrazloženje:

Općinski sud u Zagrebu oglasio se je nenadležnim za postupanje
u predmetu koji je vođen pod brojem P-3381/89 povodom tužbe Zlatka
Gorupa i Silvije Gorup Pavletić radi utvrđenja opstojnosti, pravne
valjanosti i izvršnosti nagodbe sklopljene s Općinom Trešnjevka 21.
ožujka 1986. godine pod brojem UP/I-05/3-5548/7-1983, te je predmet ustupljen
Gradskom sekretarijatu za graditeljstvo, komunalne i stambene poslove Grada
Zagreba, Odjelu za upravno-pravne poslove, Područnom uredu Trešnjevka
na daljnje postupanje. Navedeno tijelo državne uprave smatra da se ne radi
o izvanparničnoj stvari utvrđivanja naknade za eksproprirane
tj. izvlaštene nekretnine već o parničnoj stvari u kojoj je
među strankama sporno proizvodi li zaključena nagodba pravni
učinak ili ne. Slijedom navedenog stajališta zaključkom klasa
br: UP/I-943-04/94-Ol/49 od 30. rujna 1994. godine oglasilo se je stvarno
nenadležnim za postupanje u opisanoj pravnoj stvari, te podnijelo Ustavnom
sudu Republike Hrvatske prijedlog za rješavanje negativnog sukoba nadležnosti
pozivom na odredbu članka 32. Ustavnog zakona o Ustavnom sudu Republike
Hrvatske ("Narodne novine", broj 13/91 ). Ustavni sud je utvrdio
da su u skladu s odredbom članka 32. Ustavnog zakona o Ustavnom
sudu Republike Hrvatske ispunjene pretpostavke za odlučivanje o
prijedlogu, jer dva tijela, sudbene te izvršne vlasti, otklanjaju nadležnost
za odlučivanje u istom predmetu, zatim, da je rješenje Općinskog
suda Zagreb pravomočno, odnosno da je zaključak tijela izvršne
vlasti konačan, te da je podnesen odgovarajući zahtjev za
rješavanje sukoba nadležnosti. Iz sadržaja spisa i zahtjeva za rješavanje
negativnog sukoba nadležnosti proizlazi da je riječ o tužbi s tužbenim
zahtjevom za utvrđenje postojanja određenog građansko-pravnog
odnosa koji izvire iz nagodbe zaključene među strankama 21.
ožujka 198s. godine.

Nagodbom se (ranija) Općina Trešnjevka obvezuje, povodom eksproprijacije
izvršene 21. ožujka 1986. godine, vlasnicima eksproprirane nekretnine dati
u suvlasništvo, odnosno vlasništvo određene nekretnine, te određeni
novčani iznos. U međuvremenu je među strankama koje su zaključile
nagodbu ta obveza postala sporna. Međutim, onaje po svom sadržaju od
prethodnog značaja za donošenje rješenja u postupku određivanja
naknade za eksproprirane, odnosno izvlaštene, nekretnine. Dakle predmet
odlučivanja po uvodno navedenoj tužbi nije određivanje naknade
za izvlaštene nekretnine, za što bi na osnovi odredbe članka 46.
Zakona o izvlaštenju ("Narodne novine", broj 9/94) bilo nadležno
tijelo državne uprave. Naprotiv predmet odlučivanja je postojanje
ili nepostojanje određenog građansko-pravnog odnosa. Na temelju
odredbe članka 16. stavka 1. točka 2.k. Zakona o sudovima
("Narodne novine", broj 53/94) za rješavanje u građansko-pravnim
zahtjevima, koji nisu u djelokrugu trgovačkog suda nadležni su općinski
sudovi.

U konkretnoj pravnoj stvari, dakle, na osnovi odredbe članka
16. stavka 1. točka 2.k. a u svezi članka 19. Zakona o sudovima,
te članka 1. Zakona o parničnom postupku (" Narodne
novine", broj 53/91) nadležan je Općinski sud u Zagrebu. Na
temelju izloženoga odlučeno je kao u izreci.

Objavljivanje ove odluke u "Narodnim novinama" službenom glasilu
Republike Hrvatske zasniva se na odredbi članka 20. Ustavnog zakona
o Ustavnom sudu Republike Hrvatske.

Broj: U-IV-1022/ I 994

Zagreb, 15. ožujka 1995.

USTAVNI SUD REPUBLIKE HRVATSKE

**Predsjednik**

**Jadranko Crnić,** v. r

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Odluka, NN 20/1995-414